ועדת הפנים והגנת הסביבה, כנסת 19, פרוטוקול מספר 51, 2013-06-17 11:30

מירי רגב: בוקר טוב לכולם.

מירי רגב: אני פותחת את ישיבת ועדת הפנים והגנת הסביבה של הכנסת.

מירי רגב: הדיון היום יהיה בסוגיית הקמת תחנת הכוח באזור באר טוביה, בעקבות פנייה אליי של תושבים, בראשם משה שמעון (שימי) שנמצא פה.

מירי רגב: רק לעדכן לטובת הפרוטוקול, יש ערעור של השר גלעד ארדן, שיידון בישיבת הממשלה, אם אני לא טועה, ביום ראשון הקרוב.

מירי רגב: כדי שנעשה סדר לפני שאנחנו מתחילים את הדיון, הוועדה לתשתיות לאומיות, כולל ועדת השרים בראשותו של השר גדעון סער, אישרה את הקמת תחנת הכוח המופעלת בגז באזור התעשייה באר טוביה.

מירי רגב: לא היה ייעוד לקרקע לבניית תחנת כוח אלא זה ייעוד קרקע למסחר ושירותים.

מירי רגב: נציג ועדות התכנון נמצא כאן?

<ליטל ידין: אנחנו נציגים מן הוועדה לתשתיות לאומיות.

מירי רגב: אתם תפתחו את הדיון ותדברו עניינית.

מירי רגב: באמת בואו ננסה לקצר את הדיון כדי לנסות להגיע לתובנות בדיון הזה.

מירי רגב: אני רוצה לשמוע מהוות"ל האם הבקשה להקמת התחנה הגיעה אליכם בנוהל הרגיל.

מירי רגב: האם זה עבר את כל האישורים כפי שעוברת כל תחנת כוח מן הסוג הזה?

מירי רגב: לאחר מכן, נציגי משרד האנרגיה והמים נמצאים כאן?

מירי רגב: שני נציגים נוכחים.

מירי רגב: אתם תתייחסו בבקשה לשאלה מדוע אין תוכנית מתאר מסודרת לכל סוגיית בניית תחנות כוח, ומדוע אנחנו תמיד צריכים להיגרר אחרי מקום שאתם קובעים, מסמנים מקום ואנחנו צריכים להתאסף מאחוריו.

מירי רגב: אז בואו תגידו לי, ייתכן שאני טועה.

מירי רגב: בשלב זה אני שואלת שאלות לצורך הבנה, אני עדיין לא קובעת.

מירי רגב: נציגי המשרד להגנת העורף נמצאים כאן?

מירי רגב: אנא שב ליד השולחן.

מירי רגב: אתה תתייחס להתייחסות השר והמשרד לסוגיית התחנה.

מירי רגב: נציגי המשרד להגנת הסביבה נמצאים כאן?

מירי רגב: יפה.

מירי רגב: משרד הפנים, פרט לאנשי הוות"ל נמצאים כאן עוד גורמים?

מירי רגב: לא.

מירי רגב: יש כאן עוד משרד שלא הצגתי?

<קריאה: זאת בדיקת נוכחות.

מירי רגב: אין מה לעשות, אני צריכה לשמוע קודם כול את ההתייחסות של משרדי הממשלה.

מירי רגב: נמצא כאן נציג של משרד הבריאות.

מירי רגב: מבחינת התושבים, נמצא כאן משה שמעון (שימי).

מירי רגב: ראש המועצה האזורית נמצא כאן?

<דרור שור: נמצאים גם ראש המועצה האזורית באר טוביה וגם ראש עיריית קריית מלאכי.

מירי רגב: שלום לכם, ברוכים הבאים.

מירי רגב: נפתח עם נציגת הוות"ל, בבקשה.

<ליטל ידין: שלום, בוקר טוב.

<ליטל ידין: אני יועצת של הוועדה לתשתיות לאומיות.

<ליטל ידין: התוכנית של תחנת הכוח באר טוביה הגיעה לוות"ל בעקבות החלטת הממשלה שהכריזה על התחנה כפרויקט תשתית לאומי ואחר-כך הסמיכה את החברה להגיש את התוכנית.

<ליטל ידין: התוכנית עברה את כל ההליכים הקבועים בחוק.

<ליטל ידין: אתחיל ואומר, תנאי להסמכה של החברה היה קבלת רישיון מותנה מרשות החשמל להקים את התחנה.

<ליטל ידין: על-פי תנאי הרגולטור, תנאי לקבלת רישיון מותנה הוא הוכחת זיקה לקרקע של היזם, כך קובע החוק.

מירי רגב: היזם נמצא כאן?

מירי רגב: יש כאן נציג של היזם?

<קריאה: כן, יש סוללה של נציגים.

<משה שמעון: יש שם סוללה של כסף.

מירי רגב: אני לא מנהלת כך דיונים.

מירי רגב: אני מבקשת, הדיון הזה קצר.

מירי רגב: אני רוצה לתת התייחסות גם לחברי כנסת וכולם ידברו כאן.

מירי רגב: בבקשה, אל תעצרו זה את זה.

<ליטל ידין: היזם הסתמך בבחירת האתר שלו על מסמך מדיניות של המשרד להגנת הסביבה שתומך בהקמת תחנות כוח באזורי תעשייה, וגם בזמנו המליץ על אזור התעשייה של באר טוביה כאתר מתאים להקמת תחנת כוח.

מירי רגב: מתי הוגש המסמך הזה של המשרד להגנת הסביבה שתומך בהקמת תחנת הכוח?

<ליטל ידין: בשנת 2005.

מירי רגב: מי היה אז השר להגנת הסביבה?

דב חנין: השרה היתה דליה איציק, לפי מיטב זיכרוני.

מירי רגב: אני מבינה שהיה מסמך של המשרד להגנת הסביבה שתומך בהקמת תחנת כוח באזורי תעשייה.

<ליטל ידין: יחד עם זה, היזם עשה בחינת חלופות ברמה הארצית, ברמה המחוזית וברמה המקומית.

<ליטל ידין: בחינת החלופות הזאת לוותה על-ידי הצוות של הוות"ל ונידונה על-ידי הוועדה לתשתיות לאומיות שאישרה את בחירת החלופה במסגרת דיון 77 בוועדת התכנון והבנייה.

מירי רגב: היו חלופות נוספות?

<ליטל ידין: היו עוד הרבה חלופות.

<ליטל ידין: אחר-כך התוכנית עברה את כל ההליכים, הוגשה תוכנית, הוגש תסקיר השפעה על הסביבה.

<ליטל ידין: במסגרת תסקיר ההשפעה על הסביבה גם נערך סקר סיכונים על בטיחות התחנה.

<ליטל ידין: אחרי שהוועדה השתכנעה, על סמך התסקיר ועל סמך סקר הסיכונים, כי המקום ראוי- - -

מירי רגב: מי בדק את סקר הסיכונים?

מירי רגב: הוועדה?

<ליטל ידין: יועץ הסיכונים של הוות"ל.

<ליטל ידין: הוועדה החליטה להעביר את התוכנית להערות והשגות.

<ליטל ידין: הוגשו הרבה מאוד השגות.

<ליטל ידין: מונה חוקר מטעם משרד הפנים ששמע את כל ההשגות והמליץ המלצות לוועדה.

<ליטל ידין: הוא המליץ לוועדה לאשר את התוכנית בכפוף לכמה תיקונים קלים, להגביר עוד יותר את אמצעי הבטיחות, ועל סמך זה הוועדה המליצה לממשלה לאשר את התוכנית וזה הגיע לוועדת הפנים והגנת הסביבה.

מירי רגב: יש עוד תחנות כוח שאושרו בדרך הזאת?

<ליטל ידין: כל תחנות הכוח המוסקות בגז טבעי ובאנרגיות חלופיות, למשל אנרגיית השמש, שמגיעות לוועדה לתשתיות לאומיות מאושרות באופן הזה.

נחמן שי: מתי האישור הסופי ניתן?

<ליטל ידין: ועדת השרים בראשות שר הפנים אישרה את זה לפני כמה שבועות.

מירי רגב: עכשיו זה אמור להגיע לאישור הממשלה.

מירי רגב: בדיון בממשלה הוגש ערר של גלעד ארדן וביום ראשון הבא הממשלה תדון בערר של גלעד ארדן ובעצם בהתייחסות שר הפנים לאישור התוכנית.

נחמן שי: לשאלתך, גברתי היושבת-ראש, בעניין השרים, לצערי חברי טעה, וזה נדיר.

נחמן שי: בשנת 2005 היו כמה שרים.

נחמן שי: היו אריאל שרון, שלום שמחון ושוב אריאל שרון בתחילת שנת 2006, אחר-כך היו אהוד אולמרט וגדעון עזרא.

מירי רגב: הבנתי, זה יותר מדי בשבילנו.

מירי רגב: .. אני מבינה שתחנת הכוח בבאר טוביה אושרה מבחינת הוועדה לתשתיות לאומיות בצורה מסודרת, על-פי כל האישורים, על-פי כל התהליכים הדרושים, על-פי חוות הדעת של כל המשרדים הרלוונטיים שתמכו בעניין הזה, כולל סקר סיכונים.

מירי רגב: מבחינתי חשוב מאוד לדעת שזה עבר בצורה מסודרת ולא נעשו כאן מחטפים כאלה או אחרים.

<אייל קליידר: שתי תוספות קטנות שליוו את התהליך, שהן חשובות מאוד כדי להבין אותו.

<אייל קליידר: אני ראש צוות סביבה בוועדה לתשתיות לאומיות.

<אייל קליידר: ערכנו פעם אחת את הסבב הראשון של התסקיר על מנת להגביר את השקיפות.

<אייל קליידר: מכיוון שאנחנו יודעים שמדובר פה באזור שיש בו התנגדות של התושבים פעם אחת הפצנו את התסקיר כדי לקבל את ההערות של המועצה האזורית ועיריית קריית מלאכי עוד טרם דנו בתסקיר הפורמלי, וקיבלנו לאחר מכן מהמועצה האזורית עוד מספר חלופות שנבדוק אותן בסבב השני.

<אייל קליידר: פעם שנייה, ערכנו דיון מקצועי רחב מאוד, שכלל הן את היזמים, הן את נציגי המתנגדים, שלוו בנציג מומחה שהם הביאו מחוץ-לארץ.

מירי רגב: מי הביא את המומחה, היזם?

<אייל קליידר: המומחה הגיע מחוץ-לארץ לתהליך של החקירה, אבל היזם הביא את אנשי המקצוע שלו.

<אייל קליידר: בדיון השתתף ד"ר יעקב דרור, נציג המשרד להגנת הסביבה וראש אגף חומרים מסוכנים.

<אייל קליידר: מסקנות הדיון המקצועי היו גם שאין בעיה בטיחותית למעשה בהקמת תחנת הכוח.

מירי רגב: מי אמר שאין בעיה בטיחותית?

<אייל קליידר: כל הממשק שבין התחנה ובין האמוניה נבדק בהרבה מאוד חלקים, הן בתסקיר ההשפעה על הסביבה, הן במסגרת הדיון המקצועי והן במסגרת החקירה שנעשתה לאחר מכן ולוותה באנשי מקצוע מכל הצדדים.

<קריאה: מטעם היזם.

<אייל קליידר: וגם מטעם המתנגדים.

<אייל קליידר: המסקנה הסופית, גם של אנשי המקצוע של הוות"ל וגם של החוקר וגם של המשרד להגנת הסביבה, היתה שאין בעיה.

<אייל קליידר: אם אני יכול לצטט אפילו את מנכ"לית המשרד להגנת הסביבה- - -

מירי רגב: הם פה כדי לייצג את עצמם, הכול בסדר.

מירי רגב: תודה רבה לך.

מירי רגב: משרד האנרגיה והמים, בבקשה, תגיד לי בקצרה, קודם כול, מה דעתכם על הקמת תחנת הכוח ושנית, לא נדון בזה כרגע, אבל האם יש לכם תוכנית מסודרת להקמת תחנות כוח במדינת ישראל והאזורים שבהם אתם רוצים להקים תחנות כוח, האם יש תוכנית מסודרת בסוגיה הזאת.

<יהודה ניב: אני מנהל מינהל החשמל במשרד האנרגיה והמים.

<יהודה ניב: התחנה הזאת מוקמת במסגרת הקמת סדרה של תחנות שקיבלו רישיונות בסוף העשור הקודם.

<יהודה ניב: לקראת סוף העשור הזה תהיה בעצם היציאה שלנו מעולם של מחסור בחשמל לעולם של רזרבה סבירה בחשמל.

<יהודה ניב: כרגע אנחנו עדיין בתחתית הבור.

<יהודה ניב: התחנות, כמו OPC שאמורה להתחיל לעבוד בחודש הקרוב, "דוראד" שאמורה לסייע קצת בקיץ אבל בעיקר יסיימו את ההקמה שלה בסוף השנה, "דליה" ב-2015.

נחמן שי: הן מבוססות גז?

<יהודה ניב: כולן מבוססות גז טבעי, עם גיבוי של סולר.

מירי רגב: זאת התוכנית של משרד האנרגיה והמים לגבי תחנות הכוח, או יש לכם עוד יזמים שייזמו?

<יהודה ניב: כל יזם כזה מבקש רישיון ואנחנו בוחנים את הבקשה.

מירי רגב: אני שואלת אם יש לכם תוכנית מתאר מסודרת.

מירי רגב: האם למשרד האנרגיה והמים יש תוכנית מסודרת איך הוא רואה את פיזור תחנות הכוח במדינת ישראל?

<יהודה ניב: מעבר לכל היחידות שקיבלו רישיונות, אין לנו כרגע תוכנית מתאר קדימה.

<יהודה ניב: כרגע אנחנו עובדים על איתור שטחים לתחנות עתידיות, שזה יהיה בעשור הבא.

מירי רגב: עד העשור הבא, אלוהים גדול.

מירי רגב: אני שואלת אותך כרגע, למה אין לכם תוכנית מתאר?

מירי רגב: למה לא היתה לכם תוכנית מתאר עד עכשיו?

<יהודה ניב: אני לא יודע להגיד.

<דורית הוכנר: אני מנהלת יחידת התכנון במשרד האנרגיה והמים.

<דורית הוכנר: רציתי להתייחס למספר דברים.

מירי רגב: קודם כול תתייחסי לסוגיה שעליה שאלתי.

מירי רגב: למה אין תוכנית מתאר מסודרת של משרד האנרגיה והמים לגבי פיזור תחנות הכוח בכל הארץ?

<דורית הוכנר: ראשית, בואו ניקח בחשבון שהגז הטבעי שהתגלה וחובר לארץ בשנת 2004, לו היתה לנו תוכנית מתאר מסודרת היא לא היתה רלוונטית, היא היתה תוכנית שמתבססת על ייצור חשמל לא בגז, היא היתה תוכנית שמתייחסת לתחנות כוח שמייצרות חשמל לא באמצעות הגז הטבעי.

<דורית הוכנר: הגז הטבעי יצר מהפכה והשינויים במשק האנרגיה הם רבים.

<דורית הוכנר: גם היום אנחנו פונים, ויש לנו תוכנית-אב שנמצאת בהליכים מתקדמים, כשתוכנית מתאר תמ"א 41 – משק האנרגיה - - -

מירי רגב: הבנתי.

מירי רגב: נרדמתם בשמירה לגבי התוכניות.

<דורית הוכנר: סוגיה נוספת לגבי הגז הטבעי.

<דורית הוכנר: שאלת קודם עוד שאלה.

מירי רגב: רגע, תיכף.

מירי רגב: הבנתי, אין לכם תוכנית כללית, תוכנית מתאר מסודרת של משרד האנרגיה והמים אשר מאפשרת בצורה מסודרת תוכנית לתחנות כוח בכל הארץ.

<דורית הוכנר: אין לנו כזאת מן הסיבות שהסברתי.

מירי רגב: אל תגידי לי מה הסיבות.

מירי רגב: שאלתי אם כן או לא.

<דורית הוכנר: אמרתי מה הסיבות.

מירי רגב: תודה רבה.

מירי רגב: מה עמדת נציג משרד האנרגיה והמים בוות"ל בסוגיית תחנת באר טוביה?

<דורית הוכנר: משרד האנרגיה והמים תומך בתחנת כוח במיקום שלה.

<דורית הוכנר: אנחנו לא בעד או נגד מיקום זה או אחר.

<דורית הוכנר: ברגע שמוסד התכנון בחן חלופות וראה שהמיקום שנבחר מתאים, אנחנו תומכים בקידום של התחנה.

<דורית הוכנר: תחנות כוח המוזנות בגז טבעי יש בתל-אביב, יש בחיפה, יש באשדוד ובאשקלון.

<דורית הוכנר: גז טבעי חולף על פני חיפה, חוצה את אשדוד, חוצה את קריית גת, עובר בסמוך לבאר-שבע, וביום חמישי האחרון הגיע גם ל"פניציה" בירוחם.

<דורית הוכנר: ב"פניציה" הוא עדיין לא התחבר.

<קריאה: הגז הטבעי כשלעצמו הוא לא הסוגיה בכלל.

מירי רגב: בסדר, הבנתי.

מירי רגב: תודה רבה.

מירי רגב: המשרד להגנת הסביבה, בבקשה.

<גיא סמט: אני מנהל מחוז הדרום במשרד להגנת הסביבה, ואתנו גם רומי אבן דנן, שהיא ראש אגף חומרים מסוכנים.

<גיא סמט: אתייחס בהיבט הכולל ורומי אבן דנן תשלים לגבי חומרים מסוכנים.

<גיא סמט: בהיבט הכולל, אנחנו מוטרדים, בעיקר בדרום, מהפיכת הדרום למעצמת אנרגיה, מאחר שכפי שטענת קודם, אין תוכנית מתאר מסודרת ובעצם כל יזם מגיע עם תוכנית משלו וכל בוקר מגיעים עם תוכנית חדשה.

<גיא סמט: בעצם כיום להערכתי – ובטח משרד האנרגיה והמים יוכל להשלים את הנתונים – כ-60% בפועל מצריכת החשמל מיוצרת במחוז הדרום, מקו אשדוד ודרומה.

<גיא סמט: כמובן שהיא לא נצרכת בדרום וזה מחייב עוד קווי הולכה.

<גיא סמט: אנחנו מוטרדים מכך שאין ראייה לאומית ולכן גם השר ארדן וגם השר פרץ – השר פרץ נמנע בממשלה – היו מוטרדים מאותה בעיה.

מירי רגב: למען האמת לא דיברתי עם השר.

מירי רגב: פעם ראשונה אני שומעת שאין תוכנית מתאר מסודרת של תחנות כוח, שבעיניי זה מפליא, כי יש לזה בוודאי משמעות כלכלית, שאנחנו רק מגיבים ליזמים.

מירי רגב: אבל את זה נבדוק בדיון אחר.

<גיא סמט: בהיבט החומרים המסוכנים רומי אבן דנן יכולה להשלים.

מירי רגב: כלומר, לא בהיבט החומרים המסוכנים, מבחינת המיקום שנבחר לתחנת הכוח המשרד להגנת הסביבה, כחלק מן הוות"ל, היה בעד או נגד?

<גיא סמט: אנחנו נמנענו בוות"ל.

מירי רגב: דרך אגב, הימנעות במצב כזה היא כמו הצבעה נגד.

מירי רגב: אין הימנעות כאן, זה או בעד או נגד.

מירי רגב: האם אתם כמשרד להגנת הסביבה בעד או נגד?

מירי רגב: אנחנו נותנים המון מקום למשרד הזה, אנו סבורים שאתם אחד המשרדים החשובים, בוודאי ועדת הפנים והגנת הסביבה, שחבריה ואני רואים איך אנחנו מקדמים את כל סוגיית הגנת הסביבה, משום שהגנת הסביבה באמת בסופו של דבר תומכת בציבור כדי שיחיה בצורה איכותית יותר במדינת ישראל.

מירי רגב: אני שואלת אותך שאלה פשוטה.

מירי רגב: אין נמנע, נמנע זה בעיניי נגד.

מירי רגב: האם אתה בעד הקמת תחנת הכוח או נגד הקמה?

מירי רגב: מה עמדת המשרד להגנת הסביבה?

<גיא סמט: אני חייב להגיד לך כיצד הצבענו.

מיקי רוזנטל: הם נקלעו לניגוד עניינים כי יש להם עמדה עקרונית שמחייבת הקמת תחנות כוח בתוך אזורי תעשייה, אך במקרה הקונקרטי הזה יש להם קצת בעיות.

מירי רגב: כי מה?

מיקי רוזנטל: בין היתר בגלל מכל אמוניה שיש בקרבה, בין היתר בגלל קרבה דרמטית לכביש 40.

<קריאה: בגלל גראדים.

<רומי אבן דנן: נכון שהיה פה גם דיאלוג פנים-משרדי, מכיוון שאנחנו בחנו את תסקיר ההשפעה על הסביבה קודם כול בהיבט של החומרים המסוכנים, הסיכון לאוכלוסייה, כי זה הנושא שעלה כל הזמן, האם מקימים באמת תחנות כוח באזורי תעשייה.

<רומי אבן דנן: אנחנו רואים תחנת כוח כמו מפעל תעשייה לחלוטין, לכן אנחנו חושבים באמת שצריך להקים תחנות כוח ליד אזורי תעשייה ולא ליד מגורים.

<אדוה דרור: אז מה עם זה שמקדמים עכשיו- - -

מירי רגב: סליחה, סליחה.

מירי רגב: מי את?

<אדוה דרור: אני יושבת-ראש מטה המאבק של התושבים.

מירי רגב: את מנהלת את הדיון פה?

<אדוה דרור: לא.

מירי רגב: תודה.

מירי רגב: יגיע גם זמנך לשאול.

<רומי אבן דנן: בחנו את הקמת תחנת הכוח בשני היבטים.

<רומי אבן דנן: היבט אחד הוא העמידה של התחנה במדיניות מרחקי הפרדה, כפי שאנחנו בודקים כל מפעל תעשייה, הסיכונים של המפעל עצמו לגבי רצפטורים ציבוריים ואוכלוסייה.

<רומי אבן דנן: בחנו את זה בכמה תרחישים, בתרחישי שגרה, ולא היתה בעיה במיקום הנוכחי של התחנה לגבי אוכלוסייה ומגורים וגם אזורי מסחר, דרך אגב.

<רומי אבן דנן: רצפטורים ציבוריים נחשבים גם אזורי מסחר.

<רומי אבן דנן: בנוסף לזה, בגלל הטענות שעלו מכל הישובים מסביב, בחנו גם את הטענה על אפקט דומינו שיכול להיות בין התחנה ובין מפעלי התעשייה הסמוכים לו, ובין מפעלי תעשייה ובין התחנה.

<רומי אבן דנן: גם במקרה הזה לא מצאנו שום בעיה.

<רומי אבן דנן: אמרנו שצריך אולי לעשות מיגונים, הדרכות וכדומה.

<רומי אבן דנן: ההימנעות שלנו לא היתה בגלל החומרים המסוכנים, אלא בדיוק בשל הטענה שאת אמרת, שכרגע אין תוכנית מתאר ארצית לתחנות כוח ולכן צריך לבדוק את זה לפני שמקימים או מאשרים תחנות.

מירי רגב: רק כדי להבין את עמדתכם, קודם כול, עמדת המשרד להגנת הסביבה היא שאתם בעד הקמות תחנות כוח באזורי תעשייה.

מירי רגב: הדבר השני, במקרה הספציפי של באר טוביה, לא ראיתם שיש בעיה מבחינת החומרים המסוכנים, בוודאי אם יבואו היזם או גורם אחר ויגידו: אנחנו יכולים למגן את זה, מה שאין לנו לדוגמה במפרץ חיפה.

מירי רגב: זאת אומרת, אם אפשר למגן את זה, מה שאנחנו לא יכולים לעשות במפרץ חיפה, אתם בוודאי, קל וחומר, יכולים לאשר את זה.

מירי רגב: ספציפית כרגע לגבי באר טוביה אתם לא התנגדתם ולא אמרתם שאתם בעד, כי אין תוכנית מתאר כללית לגבי תחנות כוח.

מירי רגב: זאת אומרת, אתם על חשבון באר טוביה, למרות שאתם חושבים שאנחנו צריכים – רגע, האמן לי, אני מבינה כשמסבירים לי לאט.

מירי רגב: לגבי באר טוביה אתם אומרים שבאופן עקרוני אתם לא פוסלים, אבל בגלל שאין תוכנית מתאר ארצית נפגע עכשיו בבאר טוביה, לא בגלל ש"תכלס" אי אפשר לבנות שם תחנה, אלא בגלל שמשרד האנרגיה לא עשה את עבודתו ולא אישר תוכנית מתאר ארצית.

מירי רגב: האם אני מבינה נכון?

<רומי אבן דנן: יכול להיות, כפי שגיא סמט אמר, שיש חלופות שהן טובות יותר.

מירי רגב: רגע, תנו לנו להבין כי אחר-כך אנחנו רוצים להתייחס.

מירי רגב: אמרה נציגת הוות"ל שבדקו את כל החלופות ונציג מן המשרד להגנת הסביבה היה חלק מן הוות"ל.

מירי רגב: האם אני צודקת?

מירי רגב: כלומר, היו חלופות שנבדקו.

מירי רגב: עכשיו יש לנו בעיה עקרונית, ואתה צודק, אני חושבת שהיא בעייתית.

מירי רגב: צריך שתהיה תוכנית מתאר כללית.

מירי רגב: לגבי באר טוביה כרגע נקודתית אתם לא מתנגדים.

<גיא סמט: המסלול התכנוני הוא מסלול ארוך.

<גיא סמט: כאשר הוות"ל העבירה להערות הוועדה המחוזית דרום, הוועדה המחוזית דרום, שמייצגת את כלל משרדי הממשלה בדרום, התנגדה פה אחד להקמת תחנת הכוח בבאר טוביה, ואנחנו היינו שותפים שם, מאותה ראייה, לא של חומרים מסוכנים אלא בשל היעדר ראייה לאומית רחבה.

מירי רגב: רק כדי שתעזרו לי להבין, אני מבינה שגם אתה בקי בעניין.

מירי רגב: אם היום היתה תוכנית מתאר לאומית שמדברת על X תחנות כוח.

מיקי רוזנטל: אז לא היו בונים שם תחנת כוח.

<מיכל קאופמן: לא היו מקימים שם תחנה כי יש שם מכלי אמוניה.

מירי רגב: אבל רומי אבן דנן אמרה כאן שאין בעיה עם מכלי האמוניה.

<דרור שור: זה לטענתה.

<דרור שור: היא רק לא יודעת מה זה, לצערי.

<דרור שור: היא לא גרה שם, לכן לא אכפת לה.

<רומי אבן דנן: אני רוצה להבהיר, לא אמרתי שאין שם מפעלי תעשייה.

<רומי אבן דנן: יש שם מפעלי תעשייה שיש בהם אמוניה.

מירי רגב: לא אמרת שזה בעייתי.

<רומי אבן דנן: אמרתי שבדקנו גם את אפקט הדומינו בין מה שקיים שם היום ואין בעיה.

<קריאות: - - -

מירי רגב: רגע, אתם רוצים שכל התושבים ייצאו החוצה?

<קריאה: אני מזמין אותה לגור בקריית מלאכי.

מיקי רוזנטל: חכם לא נכנס למצבים שפיקח יודע לצאת מהם.

מיקי רוזנטל: זה לא מקום טוב מספיק, ראשית, כי הוא קרוב מדי לתושבים; שנית, כי הוא קרוב לכביש 40; דבר שלישי, כי יש מפעלים עם חומרים מסוכנים באזור; ודבר רביעי, כרגע זה אזור שיש בו איום ביטחוני מסוים.

מיקי רוזנטל: לפיכך זה לא המקום הכי טוב לבחור.

מיקי רוזנטל: הדברים הוסברו כאן, בהיעדרה של תוכנית מתאר לתחנות כוח בכלל ובהיעדר חלופות כביכול.

מיקי רוזנטל: למה אני אומר כביכול?

מיקי רוזנטל: כי כל הטענות המקצועיות – כל אדם כיסה את עצמו, ובכסת"ח כולם בסדר – ובכל אופן כשאתה מסתכל על התוצאה, היא לא טובה.

מיקי רוזנטל: אני מבין גם את היזם.

מיקי רוזנטל: חשוב מאוד שאנחנו נעודד גם יזמות.

מיקי רוזנטל: ליזם יש מגרש והוא רוצה לבנות עליו.

מיקי רוזנטל: צריך להבין, אם עכשיו הוא מוותר על התוכנית הזאת, הוא ויתר בעצם על האופציה שלו להקים תחנת כוח, כי הוא יצטרך להיכנס להליך חדש מול רשות החשמל וזה תהליך ארוך.

מיקי רוזנטל: למדינה אין את הראייה הכוללת להגיד: חבר'ה, בואו נסדר ליזם הזה במהירות רישיון במקום אחר, כי יהיה עליו להתחיל את התהליך מחדש וזה סיוט מבחינתו.

מיקי רוזנטל: הוא צודק מבחינתו שהוא נאחז במקום הזה, משום שהמדינה לא מציעה לו באמת חלופה אחרת.

מיקי רוזנטל: המדינה היתה צריכה להגיד: תראו, לא יכול להיות שהמועצה מתנגדת, התושבים מתנגדים, זה מסכן את האזור, יש בעיה מסוימת.

מיקי רוזנטל: אם בכל אופן נאשר את זה הרי בעוד 10 שנים חלילה נצטער על העניין הזה.

מיקי רוזנטל: לכן מה שצריך היה לעשות זה בראייה לאומית להמציא לאותו יזם אתר חלופי באזור.

מיקי רוזנטל: יש מקומות מספיק טובים באזור שיש בהם גם תחנות כוח אחרות, ולא אכנס עכשיו לחלופות, על אף שכן בדקתי את זה.

מיקי רוזנטל: יש אתרים חלופיים.

מיקי רוזנטל: היזם צריך לקבל הבטחה מן המדינה שאם הוא מוותר על המיקום הזה הוא מקבל מייד שטח במקום אחר ולא מעכבים לו את הפרויקט כי הוא רוצה, ובצדק, לקדם את הפרויקט שלו.

מיקי רוזנטל: אבל בנתונים הקיימים בחרו במקום לא מספיק נכון מבחינת הראייה הלאומית הכוללת.

מירי רגב: תודה רבה לך.

מירי רגב: אני רוצה לשמוע את עמדת משרד הבריאות, ולאחר מכן המשרד להגנת העורף.

<מיכאל גדלביץ: תודה.

<מיכאל גדלביץ: אני רופא מחוז דרום במשרד הבריאות.

<מיכאל גדלביץ: לגבי הסוגיה הספציפית הנפרדת של הפקת אנרגיה באמצעות גז, עשינו פה עבודה נרחבת למדי, גם מתוך הסתכלות על תסקיר השפעה על הסביבה.

<מיכאל גדלביץ: באמת גז הוא ברכה מן הבחינה הזאת, אין לי טיעונים לומר שתהיה תוספת צפויה או תמותה או תחלואה משימוש בגז.

<מיכאל גדלביץ: יחד עם זאת, מאוד מדאיגים כל ההיבטים הנוספים של הקרבה, 100-150 מטרים, לבתי התושבים.

מיקי רוזנטל: זה 300 מטרים.

<גילה אלחנתי: המרחק הוא 130 מטר למרכז המסחרי.

<אייל קליידר: 400 מטרים.

מירי רגב: כנציג משרד הבריאות, מה עמדתך לגבי תחנת כוח בבאר טוביה?

<מיכאל גדלביץ: החלופה של סולר מדאיגה מאוד ולא ברור לנו בכלל מה היקף השימוש הצפוי בסולר מול זמינות של גז.

<מיכאל גדלביץ: נושא התחבורה, גם הוא לא מכומת.

מירי רגב: אתה נציג משרד הבריאות, התחלת יפה עם עניין התחלואה והתמותה הצפויה בקרב הציבור כתוצאה מבניית תחנת כוח באזור באר טוביה.

מירי רגב: בבקשה תתייחס לסוגיה שלכם.

מירי רגב: מה היתה עמדת משרד הבריאות בוות"ל ןמה עמדתכם כרגע?

מירי רגב: האם שיניתם אותה בעקבות הדיון או לא?

<מיכאל גדלביץ: לגבי הוות"ל – זה קצת מביך אבל אנחנו לא חברים בוות"ל.

מירי רגב: מה עמדתכם לגבי הסוגיה הזאת?

<מיכאל גדלביץ: לכן בוות"ל אנחנו מציגים את כל הדברים האלה כפי שאני אומר עכשיו.

<מיכאל גדלביץ: יש פה דברים מטרידים מאוד שעלולים להיות מסוכנים לבריאות.

<מיכאל גדלביץ: הם לא ברורים.

<מיכאל גדלביץ: השימוש בסולר וההיקף שלו, לא ברור.

<מיכאל גדלביץ: אני לא יודע מה יהיה היקף השימוש בסולר.

<מיכאל גדלביץ: הנושאים האחרים, של תחבורה, מה יהיו ההיקפים – כרגע אני לומד שהמרחק מבתי התושבים הוכפל ממה שהוצג לנו.

<גילה אלחנתי: זה 130 מטרים מהבית הראשון.

מירי רגב: אתה יודע לקבל החלטה במצב של חוסר ודאות כזה, כשאתה לא יודע את זה, ולא יודע את זה, ולא יודע את זה?

מירי רגב: מה עמדת משרד הבריאות?

<משה שמעון: בוועדה המחוזית הם הצביעו נגד.

<מיכאל גדלביץ: בוועדה המחוזית היינו חד-משמעית נגד, אבל בוות"ל לא נדרשנו לסוגיה הזאת.

מירי רגב: אחר-כך משרד הפנים יוכלו להתייחס לעמדת משרד הבריאות.

מירי רגב: כרגע משרד הבריאות נגד הקמת התחנה בבאר טוביה.

מירי רגב: המשרד להגנת העורף, בבקשה.

<אמיר יהב: אני ראש חטיבת היערכות במשרד להגנת העורף.

<אמיר יהב: ב-19 במאי השר ארדן הגיש ערר להחלטה הזאת.

<אמיר יהב: כעיקרון, העמדה שלנו שאנחנו בעד ביזור של תחנות כוח בארץ לטובת רציפות תפקודית בזמן חירום של השירות החיוני שהמשק צריך לקבל.

<אמיר יהב: במקרה הזה החלופות לא הוצגו לנו.

<אמיר יהב: ערכנו את הבדיקה.

מירי רגב: רק רגע.

מירי רגב: אני רואה שנמצאים כאן אנשי צבא.

מירי רגב: שלום לכם.

מירי רגב: אתם מפיקוד העורף, מן הסתם.

<עדנה פרדו: אני נציגת משרד הביטחון בוות"ל.

מירי רגב: מי פה מפיקוד העורף?

<עדנה פרדו: נמצא כאן יניב וולפר, ראש ענף חומרים מסוכנים בפיקוד העורף.

מירי רגב: שלום לך.

מירי רגב: פיקוד העורף השתתף בדיונים של הוות"ל?

<יניב וולפר: אנחנו מכירים את זה.

<יניב וולפר: עדנה פרדו יצגה אותנו שם.

מירי רגב: מה היתה עמדת משרד הביטחון?

<עדנה פרדו: לא היתה מניעה ביטחונית.

מירי רגב: אין ברירה, בסוף אנחנו נשמש כוועדה שמסדרת את זה.

מירי רגב: אתה יודע כמה פעמים אנחנו הסדרנו את כל העניינים לגבי דברים אחרים?

מירי רגב: נחמן שי, אתה היית שותף בדיונים.

<עדנה פרדו: מערכת הביטחון בדקה את התוכנית הזאת מכל הבחינות.

<עדנה פרדו: גם פיקוד העורף, ויכול אחרי כן יניב וולפר להרחיב בתחום המיגון.

<עדנה פרדו: למערכת הביטחון לא היתה מניעה ביטחונית לאשר את התוכנית הזאת, כפוף למגבלות שהוכנסו בתוכנית הזאת, ביניהן בטיחות טיסה, ואלמנטים של מיגון שינחה פיקוד העורף במהלך אישור היתר הבנייה.

מירי רגב: פיקוד העורף, שעד היום אחראי, כידוע לנו, על הגנת העורף, ומשרד הביטחון, שלוקח בחירום את הטיפול במקרה של, חס וחלילה, נפילת טילים, אתם אומרים שאין לכם שום בעיה.

מירי רגב: למרות שאתם מבינים את הסיכונים של הישובים שנמצאים באזור באר טוביה אין שום בעיה מבחינת פיקוד העורף ומשרד הביטחון להקים את תחנת הכוח במגבלות של אותם מיגונים ספציפיים, שלא נפרט אותם פה.

מירי רגב: האם אני מבינה נכון את עמדתכם?

<עדנה פרדו: כן.

מירי רגב: תודה.

מירי רגב: אני חוזרת אליך, נציג המשרד להגנת העורף.

מירי רגב: היה לי חשוב לשמוע גם את עמדת השר וגם את עמדת הגורמים המקצועיים שכפופים לשר.

<אמיר יהב: העמדה של המשרד להגנת העורף, כפי שאמרתי, היא בעד ביזור של תחנות הכוח במדינה.

מירי רגב: בכלל כולנו רוצים את זה.

<אמיר יהב: אנחנו חושבים שבמקרה הזה, זה סמוך מאוד לישובים ויש חלופות טובות יותר מהמיקום הנוכחי שנקבע לתחנה הזאת, בגלל התב"ע שקיימת ובגלל מרכזי האוכלוסייה שאמורים להיות שם.

מירי רגב: כרגע אתם מתנגדים להקמת התחנה במקום הזה?

<אמיר יהב: מתנגדים.

מירי רגב: סיימנו את סבב המשרדים, אלא אם יש כאן איזה משרד ששכחתי.

מירי רגב: בוא, נציג מערך כיבוי אש, בוא תשב פה ותציג את עמדתך, בבקשה.

<שי קריסי: אני מפקד לוחמי האש מתחנת הכיבוי בקריית מלאכי.

<שי קריסי: אני יכול להציג את עמדתי האישית.

מירי רגב: אני צריכה לשמוע את עמדת המשרד, לא את עמדתך.

<שי קריסי: עמדת המשרד היא כפי שהציג חברנו מיקי רוזנטל.

<שי קריסי: באזור הזה יש ריבוי של מפעלים מסכני אוכלוסייה ואכן קיים איום פוטנציאלי בגזרה הדרומית על אזור התעשייה באר טוביה.

<שי קריסי: עמדתנו בעניין הזה, שאכן קיים פוטנציאל סיכון, גם לסביבה וגם לאוכלוסייה שמדי יום נוהרת לאזור הזה, למפעלי התעשייה ולאזור קריית מלאכי ובאר טוביה.

מירי רגב: המשרד לביטחון פנים מתנגד?

מירי רגב: זאת עמדת המשרד לביטחון פנים או עמדתך האישית?

<שי קריסי: זאת עמדתי.

מירי רגב: אני מחשיבה אותה מאוד.

<אייל קליידר: הוא מדבר כתושב קריית מלאכי.

<קריאה: הוא איש מקצוע.

מירי רגב: אין בעיה, בסדר, אבל בסוף, אתה יודע – אני גם לא רוצה להעמיד אותו במצב לא נעים.

מירי רגב: הוא עובד ציבור ואני לא רוצה להעמיד אותו במצב לא נעים מול השר שלו.

מירי רגב: הוא יכול לבוא כמפקד תחנת כיבוי אש ולהגיד באופן אישי.

מירי רגב: למה לי להעמיד אותו במצב לא נעים?

מירי רגב: אני רושמת את זה גם לטובת הפרוטוקול.

<דוד גלעם: הוא לא תושב קריית מלאכי.

מירי רגב: לטובת הפרוטוקול, מפקד כיבוי אש בקריית מלאכי הביע את עמדתו האישית, שהוא נגד.

מירי רגב: הוא חושב שזה בעייתי.

<קריאה: זאת עמדתו המקצועית.

מירי רגב: המקצועית, אבל הוא לא הביע את עמדת המשרד לביטחון פנים וחשוב לעשות כאן את ההפרדה.

מירי רגב: בסדר?

מירי רגב: תודה רבה.

מירי רגב: עכשיו אנחנו עוברים לתושבים, ובין לבין ידברו חברי הכנסת.

מירי רגב: משה שמעון (שימי), אתה תפתח, אתה עשית את כל הבלגן פה...

<משה שמעון: אני מבקש קודם כול לתת את רשות הדיבור לראש המועצה האזורית באר טוביה, מתוך כבוד.

מירי רגב: שברת לי את המילה, אבל הייתי בסדר אתך.

מירי רגב: ..

<משה שמעון: לא שברתי לך את המילה.

<משה שמעון: יש לי מילים רבות להגיד לך בהמשך.

<משה שמעון: יש לנו כאן ראש עירייה חדש וראש מועצה אזורית ותיק.

מירי רגב: ראש המועצה, בבקשה.

<דרור שור: אני ראש המועצה האזורית באר טוביה.

<משה שמעון: וסגן אלוף במילואים בנושא העורף.

<משה שמעון: הוא מבין בעניין.

<דרור שור: היות ואנחנו מלווים את הסיפור הזה למעלה מ-6 שנים, אני מבקש להגיד כך.

<דרור שור: קודם כול, אנחנו בעד הקמת תחנה מן הסוג הזה בתחום שיפוט המועצה האזורית באר טוביה.

<דרור שור: גם בתחילת הדרך היינו בעד.

מירי רגב: בטח, אתם צריכים ארנונה.

<דרור שור: נכון.

<דרור שור: מי שלא מבין את זה, יש כאן ראש עירייה חדש.

מירי רגב: מי זה?

מירי רגב: בוא, אנחנו נספר לך את כל הסודות אחר-כך.

<דרור שור: ללא קשר, היינו בעד בתחילת הדרך.

<דרור שור: בדקנו את הנושא והבנו את הסיכונים והצענו חלופות.

<דרור שור: עכשיו בואו נדבר לרגע על החלופות בשני משפטים.

<דרור שור: החלופות הן וירטואליות, זאת אומרת, זה מעין מס שפתיים כשאומרים ליזם שיש לו קרקע ושרוצה להקים עליה תחנה: תבחר חלופות אחרת.

<דרור שור: מה הוא יבחר?

<דרור שור: את החלופות שיש בידיו.

<דרור שור: אין שום סיכוי, אני לא מכיר מהלך כזה בעבר שמישהו בחר במקום שאינו שלו, שאין לו זיקה לקרקע, שהקרקע לא בבעלותו וכולי.

<דרור שור: לכן כל ההליך הזה היה מיותר לחלוטין, היה ברור שהם יבחרו את הקרקע שלהם, שהם רכשו זכויות על הקרקע הזאת.

<דרור שור: זה דבר אחד.

<דרור שור: עכשיו נתחבר קצת לשטח.

<דרור שור: הוועדה המקומית לתכנון ובנייה התנגדה פה אחד.

<דרור שור: הוועדה המחוזית לתכנון ובנייה מחוז דרום התנגדה שם פה אחד.

<דרור שור: זאת אומרת, אלה שמחוברים לשטח ומכירים את השטח מתנגדים.

<דרור שור: הוות"ל, זה בסדר, יושבים אי-שם גבוה למעלה.

<דרור שור: השר גלעד ארדן, גם כשהיה בתפקיד כשר להגנת הסביבה התנגד, ועכשיו כשהוא השר להגנת העורף הוא גם מתנגד.

<דרור שור: משרד הבריאות – יש לנו מכתב שהם מתנגדים.

<דרור שור: כיבוי אש - - -

מירי רגב: עזוב, שמענו.

מירי רגב: תגיד לי אתה כראש מועצה אזורית, מה לך הכי מפריע כרגע בהקמת התחנה בבאר טוביה?

<דרור שור: הסכנות.

<דרור שור: דרך אגב, המשרד להגנת העורף מחוז דרום, קודמו בתפקיד של אמיר יהב, אריק בר שדה, ביקש מאתנו להכין סוג של תוכנית סיכונים, מיפוי.

<דרור שור: הבאנו את ד"ר ברזילי והוא הכין תוכנית כזאת.

<דרור שור: יש לנו תוכנית סיכונים ולצערי הרב אולי נגיע איתה בסוף גם לבג"ץ אם לא תהיה ברירה.

<דרור שור: היא מראה חד-משמעית שלא ניתן להוסיף לאזור הזה, שהוא המקום השני בארץ מבחינת כמויות אמוניה, מכלי אמוניה ושאר דברים שנמצאים במפעלים, לא ניתן להוסיף שום גורם מחולל סיכון נוסף, לא בעת הזאת.

<דרור שור: אמרנו שאנחנו מוכנים להציע חלופות ולעזור ליזמים הספציפיים האלה במושב תימורים.

<דרור שור: דרך אגב, במושב תימורים יש שטח שמיועד למתקנים הנדסיים ונמצאת בשלבי סיום הקמה של תחנת כוח שתפיק חשמל מפֶרֶש של רפתות.

<דרור שור: אנחנו במועצה יודעים לקחת זבל ולעשות ממנו חשמל, אז גם אפשר עם הגז הזה לעשות חשמל שם, במיקום הספציפי הזה, בתימורים.

מירי רגב: הצעתם את תימורים בוועדות המקומיות?

<דרור שור: הצענו 6 חלופות, ותימורים הוצע אך לאחרונה כמקום הרבה יותר קרוב למקום הנוכחי.

מירי רגב: הצעתם את תימורים גם ליזם?

<דרור שור: גם ליזם וגם לוות"ל.

מירי רגב: היזם התנגד לזה?

מירי רגב: תיכף נשמע גם את עמדתו.

<דרור שור: היזם, ואולי בצדק מבחינתו, יש לו קרקע והוא רוצה להקים שם.

<דרור שור: זה קרקע שלו.

<דרור שור: הקרקע בתימורים אינה שלו.

מירי רגב: הקרקע בתימורים שייכת למי?

<דרור שור: היא של מינהל מקרקעי ישראל ושל הישוב תימורים.

מירי רגב: אפשר לעשות החלפות של קרקע.

<דרור שור: אנחנו בעד.

מירי רגב: אם מדינת ישראל החליטה שהיא זקוקה לבנייה של תחנת כוח ויש קרקע פרטית ויש קרקע מדינה, מה הבעיה לעשות החלפות של הקרקע?

<דוד גלעם: זה תלוי ברצון טוב.

<דוד גלעם: היזם עצמו הסכים לזה.

מירי רגב: היגיון ורצון טוב.

<דרור שור: שמענו קודם שהתב"ע המקומית שלנו לא מאפשרת את זה.

<דרור שור: כתוב שם סעיף מפורש, שתחנות כוח אסור שיקומו במקום הספציפי הזה בבאר טוביה.

<דרור שור: שינו גם את התב"ע לצורך התאמת הקרקע לצרכים של היזם.

<דרור שור: כך אנחנו לפחות רואים את זה ברמה הארצית.

<דרור שור: כלומר, עקפו אותנו, את הוועדות המקומיות והמחוזיות.

<דרור שור: אמרו: בואו, יש פה את הקרקע, ניתן לו אפשרות להקים תחנת כוח, למרות שהתב"ע אוסרת על כך.

<דרור שור: לכן העסק נראה לנו קצת תמוה.

<דרור שור: אנחנו באנו בידיים נקיות.

<דרור שור: גם הצענו חלופות, וגם אנחנו אומרים: נעשה תוכנית, ביחד עם המשרד להגנת הסביבה ועם המחוז שלנו, שתקבע איך אנחנו ממגנים.

<דרור שור: מה שאומר היום משרד הביטחון, הרי שר הביטחון הקודם התנגד.

<דרור שור: השר הנוכחי לא יודע אפילו על מה מדובר כנראה.

<דרור שור: אבל הייתי במשרד, נפגשתי איתם.

<דרור שור: הם אמרו שהם יתנו הנחיות.

מירי רגב: בגלל שהשר איננו פה ואני מוצאת צורך להגן על השר בכל זאת, אני רוצה להגיד שמשרד הביטחון, בשונה מכל הגופים, עושה עבודת מטה מסודרת ומציג אותה לשר, וטוב שכך, שלא כל פעם ששר מתמנה הוא משנה תוכניות מקצועיות שמוצגות לו על-ידי הגורמים המקצועיים.

מירי רגב: דווקא כאן בואו נברך על זה.

<דרור שור: מה שהתכוונתי לומר לגבי משרד הביטחון, אם הם יתנו עכשיו הנחיות מיגון מי ערב שלנו שהן יתבצעו?

<דרור שור: הן לא מוטבעות בתוכנית, לכן הן לא יתבצעו.

מירי רגב: יכניסו אותן אל תוך התוכנית.

<דרור שור: אי אפשר.

<דרור שור: גם את הנחיות משרד הבריאות הרי לא הכניסו פנימה עד היום, ואין גם תב"ע ארצית.

<דרור שור: בואו נזכור, לחברה הזאת היו 3 או 4 יזמים קודמים.

<דרור שור: למה כולם ברחו משם וזרקו את "תפוח האדמה הלוהט הזה"?

<דרור שור: כי הם לא יכלו לעמוד מול אותן הוכחות שאנחנו הוכחנו להם חד-משמעית שהמקום הזה מסוכן, ואז העבירו את זה מאחד לשני.

<דרור שור: אני חושב שצריך לקחת גם את זה בחשבון.

<דרור שור: זה מבהיר יותר מכל דבר אחר למה אסור שתחנת הכוח תוקם שם.

<דרור שור: יש חלופות, ואנחנו גם מוכנים לטפל במיגון של זה.

<דרור שור: כאשר זה יתפנה משם נדון בזה מחדש.

<דרור שור: תודה רבה.

מירי רגב: תודה רבה.

מירי רגב: חבר הכנסת נחמן שי, ולאחר מכן ראש עיריית קריית מלאכי.

מירי רגב: בבקשה.

נחמן שי: אני מוכרח לציין שזה מופע מביך למדי, גברתי יושבת-ראש הוועדה, שממשלה לא מסוגלת להגיע להחלטה בעניין כזה.

נחמן שי: זה לא עניין פוליטי, זה עניין מקצועי, וצריך להישען על חוות דעת של מומחים ושל אנשים שמבינים עניין, ואני רואה שלא מצליחים.

נחמן שי: כאשר השר הכי רלוונטי לדעתי בעניין, השר להגנת הסביבה – כי אנחנו דואגים להשלכות על הגנת הסביבה – נמנע אז מה הוא מצפה שיקרה?

נחמן שי: הימנעות זה הדבר הכי גרוע שיכול להיות בנסיבות כאלה.

נחמן שי: או שהוא בעד, או שהוא נגד, ויכולות להיות סיבות לכך.

נחמן שי: הימנעות היא בריחה.

נחמן שי: זה לא מתאים לשר הזה, אני מכיר אותו, כשהוא נלחם על משהו העולם לא עוצר אותו.

נחמן שי: כשהוא נמנע זה כאילו אין לו דעה.

נחמן שי: איך יכול להיות שאין לו דעה?

נחמן שי: אין לנו כאן יכולת להחליט בשביל הממשלה.

נחמן שי: ברגע שהממשלה תסיים לדון בכמה נושאים אחרים היא בטח תתפנה לעניין הזה.

נחמן שי: אני לא רוצה להפוך את הפורום הזה לפוליטי, אבל יש כמה נושאים כאלה שגם בהם כנראה הממשלה תצטרך להחליט.

נחמן שי: לדעתי כרגע אי אפשר להקים את התחנה במקום הזה, זה ברור.

נחמן שי: אם אין תמימות דעים ואם אפילו בתוך המערכת שעוסקת בביטחון העורף, בין משרד הביטחון ובין המשרד להגנת העורף יש מחלוקת, ואם בין משרד הבריאות ובין המשרד להגנת הסביבה יש מחלוקת – זה ברדק, אין לזה הגדרה אחרת, זה ברדק.

נחמן שי: לכן אני נוטה לקבל את הדעה של התושבים, של האנשים שגרים שם, שמותר להם בהחלט לקבל את הדעה היותר שלילית.

נחמן שי: כלומר, הם יאמצו את העמדה היותר בטוחה, זה בסדר, כי הם צריכים להגן על עצמם.

נחמן שי: אם היה להם מקום להישען על דעה משותפת של כולם, אדרבה, אבל אם לא, מקדם הסכנה והסיכון שהם לוקחים על עצמם גבוה ואני מקבל את עמדתם.

מירי רגב: תודה רבה.

מירי רגב: ראש עיריית קריית מלאכי, בבקשה.

<יוסי חדד: בוקר טוב לכולם.

<יוסי חדד: שמי יוסי חדד, אני ראש עיריית קריית מלאכי.

<יוסי חדד: שמעתי את כולם ולא אחזור על מה שאמרו.

<יוסי חדד: אני רק רוצה להגיד לכם דבר אחד.

<יוסי חדד: גברתי, הגענו לכאן על מנת שאתם תהיו המגן שלנו, את כיושבת-הראש וחברי הכנסת שנמצאים פה בוועדה.

<יוסי חדד: אין לנו את הכסף ואת הכוח שיש לאנשים שיושבים מולנו, אנשים שיש להם מיליוני שקלים ולנו את הכסף להתמודד איתם.

<יוסי חדד: אנחנו מקווים שאתם תהיו המגן שלנו ואתם תסייעו לנו.

<יוסי חדד: תודה.

מירי רגב: תודה רבה לך ושיהיה לך בהצלחה בתפקיד.

מירי רגב: חבר הכנסת דב חנין, ולאחריו משה שמעון (שימי) נציג התושבים.

מירי רגב: אבל תחליטו מי נציג התושבים שידבר כי עוד אנשים רבים נרשמו לדיבור ובעוד 10 דקות אסיים את הדיון.

מירי רגב: דב חנין, בבקשה.

דב חנין: תודה רבה, גברתי יושבת-הראש.

דב חנין: אני מברך על קיום הדיון הזה, ואני מברך גם על הרצון שלך, גברתי, לערוך במקום סיור.

דב חנין: אני מבין שזה לא הסתייע, אבל טוב שאנחנו מקיימים את הדיון הזה.

דב חנין: קיימנו גם דיונים בסוגיה הזאת בקדנציה הקודמת בוועדה המשותפת לסביבה ובריאות.

דב חנין: אני רוצה להעיר הערה עקרונית שנראית לי מאוד-מאוד חשובה.

דב חנין: אני בעד גז ואני בעד תחנות כוח מונעות בגז.

דב חנין: אבל הבנתי לפני שנים רבות ששום מטרה לא יכולה לקדש את כל האמצעים.

דב חנין: כאשר אתה לא בורר באמצעים, האמצעים בסופו של דבר מובילים ומגדירים לך לאן תגיע בסופו של יום.

דב חנין: זאת אומרת, כאשר אתה מגדיר את האמצעים אתה בעצם מגדיר את המטרה.

דב חנין: לכן כשאנחנו בעד גז, זה לא אומר שנהיה בעד גז בכל מקום, בכל מצב, בכל סיטואציה ושלא נבדוק את מה שצריך לבדוק.

דב חנין: בסוגיה הזאת, גברתי יושבת-הראש, מתעוררות שאלות מאוד-מאוד כבדות, מאוד רציניות ומאוד מדאיגות.

דב חנין: אני אומר את זה על בסיס כל הדיונים שקיימנו וכל החומרים שאני כבר ראיתי.

דב חנין: אני מאוד מצטרף אליך, גברתי, בהערה, שהיא ביקורת שאני חושב שהגיע הזמן שהממשלה תקשיב לה, שהגיע הזמן למדיניות כוללת בתחום האנרגיה ולתוכנית-אב, איפה אנחנו רוצים תחנות כוח ומאיזה סוג.

דב חנין: ויותר מזה, אנחנו צריכים מדיניות כוללת של חומרים מסוכנים.

דב חנין: גברתי, כפי שאת יודעת אולי אפילו טוב יותר מחלק מאתנו, אנחנו חיים במציאות מסובכת מאוד באזור שלנו, לא במקום הכי שקט והכי בטוח וטילים יכולים להתעופף, למרות שכולנו רוצים שהם לא יתעופפו.

דב חנין: זה חלק מן המציאות שלנו, זה לא משהו שהוא מחוץ למציאות, וזה משהו שצריך להיכנס לכל חישוב.

דב חנין: כאשר אנחנו מדברים על האזור הזה, הוא אזור שטווח לא מזמן, ממש-ממש לא מזמן, ולמרבה הצער אנחנו לא יכולים לשלול את האפשרות שהוא יטווח גם בעתיד.

דב חנין: כאשר אנחנו בונים תוכנית ומקבלים היום החלטות שעוד יצטרכו התושבים באזור לחיות איתן, וכולנו נצטרך לחיות איתן- - -

<משה שמעון: או למות איתן.

<משה שמעון: זאת הכוונה.

דב חנין: או למות איתן, חס ושלום, אנחנו צריכים לקחת את הדברים האלה בחשבון.

דב חנין: לכן אני אומר, צריכה להיות גם תוכנית-אב של אנרגיה ותחנות כוח וגם תוכנית-אב של מדיניות חומרים מסוכנים, הרבה-הרבה יותר מחמירה, כי אנחנו לא כמו גרמניה, מה לעשות, ואפילו לא כמו שווייץ.

דב חנין: היינו רוצים להיות, אבל אנחנו לא.

דב חנין: לכן ישראל צריכה מדיניות הרבה יותר זהירה ושמרנית בתחומים האלה ולא לקחת סיכונים, כי בסוף מישהו ישלם על הסיכונים האלה.

מירי רגב: מה ה"תכלס" לגבי תחנת הכוח?

דב חנין: "תכלס" לגבי תחנת הכוח הזאת, אני לגמרי מצטרף לידידי חבר הכנסת מיקי רוזנטל ולחברי חבר הכנסת נחמן שי.

דב חנין: כפי שאנחנו שומעים את עמדת הגורמים המקצועיים במשרדי הממשלה כרגע, אין אפשרות להקים את תחנת הכוח הזו במקום הזה.

דב חנין: זה המקום הבלתי אפשרי.

דב חנין: לא צריך להקים את התחנה שם.

דב חנין: שמענו מספיק ספקות וסימני שאלה ובנושאים של בריאות וחיים, כשיש סימן שאלה יש סימן קריאה.

דב חנין: לכן צריך לקבל החלטה ברורה לתת ליזם מקום חלופי.

דב חנין: אני לא נגד היזם, אני לא נגד הרעיון של תחנת כוח.

דב חנין: צריך למצוא מקום חלופי.

דב חנין: יש כבר הרבה רעיונות על השולחן.

דב חנין: אפשר לחשוב על הרעיונות הללו, אפשר לחשוב על רעיונות נוספים.

דב חנין: צריך לקדם את התוכנית במקום אחר.

מירי רגב: תודה רבה, חבר הכנסת דב חנין.

מירי רגב: שימי, בבקשה, תציג את עצמך.

<משה שמעון: אני משה שמעון (שימי), ראש עיריית קריית מלאכי לשעבר.

<משה שמעון: ראשית, תודה רבה, גברתי היושבת-ראש, על ההשקעה שאת משקיעה בנו.

<משה שמעון: היו לנו תקוות ואמונה גדולה מאוד שתצליחי להביא את חברי הוועדה, ביחד אתך, לסיור בשטח.

מירי רגב: נגיע גם לזה.

<משה שמעון: אני חושב שזה חיוני והכרחי.

<משה שמעון: אני מודה לחברי הכנסת שביוזמתם הגיעו אלינו וביקרו.

<משה שמעון: גם את ביקרת בשטח, רק לך לא הספקנו להראות לך את החלופות.

<משה שמעון: עם כל הכבוד לכולם, ואמר את זה קודם ראש עיריית קריית מלאכי, יש כאן מאבק בין התושבים ובין בעלי ההון במדינת ישראל.

<משה שמעון: יש כאן קשר ישיר בין הון ובין שלטון.

<משה שמעון: ההשפעה של ההון על הוות"ל ברורה וחד-משמעית.

<משה שמעון: אם הוועדה המחוזית לתכנון ובנייה הצביעה נגד, הם הצביעו כי הם עם הרגליים על הקרקע.

<משה שמעון: אין שום סיבה – ואני לא רואה כאן את נציג משרד האוצר – שמדינת ישראל תבצע "תספורות" ו"תגלחות" וכל מה שאתם רוצים, ובמקביל גם יתנו צ'ופרים ליזמים בצורה בלתי רגילה.

<משה שמעון: להקים את התחנה במקום הזה פירושו לבזבז מכספי הציבור יותר מ-100 מיליון שקל בתשתיות הובלת גז ובתשתיות חשמל בסמוך לישובים.

<משה שמעון: אנחנו נמצאים תחת איום מתמיד, חיינו בסכנה כתוצאה מכך.

<משה שמעון: אני מקווה שזה לא הפתרון הסופי של קריית מלאכי, כי מנסים להציג את קריית מלאכי כעיר של מסכנים, כעיר של אנשים לא מוצלחים.

<משה שמעון: זה הפתרון הסופי?

<משה שמעון: מה, אתם רוצים להרוג במכה אחת 35,000 תושבים?

<משה שמעון: זה הפתרון הסופי?

<משה שמעון: אני אומר לך, ומבקש שזה יהיה כתוב בדברי הכנסת.

<משה שמעון: הלוואי ולא נשתמש בזה.

<משה שמעון: אם חס וחלילה התחנה הזאת תקום שם, ביום אחד מן הימים - - -

מירי רגב: אני מתנגדת לשימוש במונח הזה.

מירי רגב: זאת האמירה שאתה אומר, ואני בכל זאת כיושבת-ראש הוועדה מבקשת לא לקבל את האמירה ולא להשתמש בביטוי "הפתרון הסופי".

מירי רגב: אנחנו מנהלים כאן דיון ענייני ועקרוני.

מירי רגב: בוא נדבר על הכאבים ועל הקשיים.

<משה שמעון: אנחנו רואים סכנה לנו ולילדינו ונילחם על זה.

<משה שמעון: פשוט זה זועק לשמים.

<משה שמעון: אם הייתם באים לשטח – האלטרנטיבות שנתנו ליזם טובות יותר מן המקום הזה.

<משה שמעון: לצערי הרב חבר משותף שלנו הלך לעולמו, חבר הכנסת זאב בוים זכרונו לברכה.

<משה שמעון: הוא הוביל יחד אתנו מהלך להציע קרקע חלופית באחד המקומות האלה ליזם.

<משה שמעון: יושבת ממשלת ישראל ביום ראשון – שיחליטו שנותנים, בהמלצת המועצה האזורית באר טוביה, שטח חלופי ליזם.

<משה שמעון: אין לי צל של ספק שגם היזם יקפוץ על המציאה ויקבל מאתנו, מן הרשויות המקומיות, את כל הסיוע להקים את תחנת הכוח בלי לסכן את ילדינו וקשישינו.

מירי רגב: תודה רבה.

מירי רגב: אדוה דרור, בקיצור, רק אם יש לך מה להוסיף לדבריו.

<אדוה דרור: אני יושבת-ראש מטה התושבים.

<אדוה דרור: אני רוצה לענות קודם כול תשובות לשאלות שלך.

<אדוה דרור: יש לי כאן את מסמך העמדה של המשרד לביטחון פנים, מכתב שנשלח למשרדי המנכ"לים מטעם טפסר בכיר חיים תמם, שמבטא את העמדה של המשרד שלהם.

<אדוה דרור: פה כתוב בפירוש שלאחר שהם ערכו סיור ולאחר שהם ראו את ניתוח הסיכונים עבור מתקן באר טוביה, את הדוח שהבאנו מארצות-הברית, הם מציעים וממליצים לבצע בדיקות נוספות ולא לאשר כרגע את התחנה.

<אדוה דרור: זאת העמדה שלהם, ואני יכולה להעביר לך את המכתב הזה.

<דוד גלעם: הוא כותב: "הממצאים מדאיגים מאוד".

<דוד גלעם: אני אומר לך כמי שעשה תוכנית שיקום גם באשקלון וגם בבאר-שבע, אין במדינת ישראל מערך כיבוי שיכול להתמודד שם עם אסון, אין.

<אדוה דרור: אוסיף ואגיד שגם החוק בוות"ל וגם היזמים הנכבדים באמצעות הנציגים שלהם והאסטרטג שלהם, כולם לא מכחישים שאזור התעשייה באר טוביה הוא חבית חומר נפץ.

<אדוה דרור: כאשר אתה קורא למקום "חבית חומר נפץ" אין אפשרות שתוסיף לו גורם סיכון, כמו גז טבעי וסולר.

<אדוה דרור: מתרחשות 100 תאונות בשנה בגז טבעי בכל העולם, וגם באמוניה.

<אדוה דרור: אם ראיתם חדשות, לפני שבוע בסין במפעל בשר, שם משתמשים באמוניה לקירור, היתה דליפה של אמוניה ומהדליפה נוצרה דלקה ומתו 120 איש.

<אדוה דרור: נכבדי היזמים אמרו שאמוניה היא רק גז רעיל שלא עושה כלום, אז זה גם יוצר שרפה וגם מתים אנשים.

<אדוה דרור: ונוסיף לזה את מפעל "עמגל" – רציתי להראות לכם את זה בתמונות כי לא הגעתם, אבל אי אפשר להפעיל את המצגת – שממוקם 30 מטר מהשטח המתוכנן לתחנה.

<אדוה דרור: מפעל "עמגל" הוא כמו המפעל בטקסס שהתפוצץ לפני חודש וטווח ההרס שלו היה 900 מטר.

<אדוה דרור: אז לבוא ולהגיד שערכו בדיקות על אפקט דומינו?

<אדוה דרור: לא ראינו אף פעם את הבדיקות האלה על אפקט הדומינו.

<אדוה דרור: כאשר הנציג של החברה האמריקאית, שהיא חברה שבודקת תאונות גז בכל העולם, היה בארץ בוות"ל לא הגיעו המשרדים לדיון אתו.

<אדוה דרור: מי שהיה מולו היו בסך הכול נציגי היזם.

<אדוה דרור: דבר נוסף, חשוב לי להדגיש בעניין החלופות.

<אדוה דרור: כולם פה מדברים שנערך סקר חלופות.

<אדוה דרור: אפנה אתכם לפרוטוקול מ-26 במרץ 2012, שאז הגברת הנכבדה עדנה פרדו, נציגת משרד הביטחון, אמרה בעצמה, ויש גם ציטוטים של שחר סולר נציג המשרד להגנת הסביבה, שאמרו שתהליך בחינת החלופות – ובתמלול יש את המילים המדויקות – שהתהליך הזה הוא בדיחה והוא לא תהליך אמיתי וכל מה שמכתיב את העניין פה הוא הזיקה לקרקע.

<אדוה דרור: חשוב להסתכל על זה.

מירי רגב: תודה רבה שאמרת.

מירי רגב: בגלל שדיברת על מישהי שנמצאת פה - - -

<דוד גלעם: השר להגנת העורף אמר שזה סכנה ממשית.

מירי רגב: רשמתי לי את זה לסיכום.

מירי רגב: עדנה פרדו, את רוצה להתייחס לדברים שהיא אמרה, במשפט אחד?

מירי רגב: אחרי כן אעבור למנכ"ל "צלול" וליזם.

<עדנה פרדו: כאשת תכנון אני מחווה את עמדתי התכנונית בוועדות.

<עדנה פרדו: אין מניעה ביטחונית לאשר את התחנה.

<עדנה פרדו: יחד עם זה, מתחנו, כמה חברים, ביקורת על נושא הזיקה לקרקע, אבל הבהירו לנו שמדובר בחוק ולכן אין הרבה מה לעשות.

מירי רגב: מה זה אומר?

<דוד גלעם: זה גזירה משמים?

<עדנה פרדו: החוק והתקנות קובעים שברגע שליזם יש זיקה לקרקע הוא מקבל רישיון על הזיקה לקרקע.

<עדנה פרדו: מנכ"ל משרד האנרגיה והמים, בצורה מאוד-מאוד רהוטה ומפורשת ועם כל הההסברים פרש בפנינו למה זה מתנהל כך כיום.

<עדנה פרדו: אם יש איזו כוונה לשנות את זה, אני מצטערת, הבנתי שלוות"ל אין סמכות בכלל בנושא הזה.

<ליטל ידין: זה לא נכון.

<עדנה פרדו: צריך לשאול את המשרד.

<עדנה פרדו: יחד עם זאת, משרד הביטחון ביצע כאן עבודת מטה סדורה, כפי שאמרת, גברתי היושבת-ראש, ובדק את כל ההשלכות הביטחוניות.

מירי רגב: את זה חשוב לי לדעת.

מירי רגב: אתם בסוף הגורמים המקצועיים.

מירי רגב: תודה רבה.

מירי רגב: מנכ"ל "צלול", ממש בקצרה, ורק אם יש לך מה להוסיף.

<מאיה יעקבס: מה שאני רוצה להוסיף הוא לגבי האופן שבו האמוניה שמורה בקריית מלאכי.

<מאיה יעקבס: האמוניה בעייתית בקריית מלאכי עוד לפני שיש בה תחנת כוח כזאת.

<מאיה יעקבס: לא יכול להיות שיוסיפו תחנת כוח לפני שממגנים את האמוניה כפי שצריך.

<מאיה יעקבס: כאשר היינו בסיור בחיפה לימדו אותנו שם שבמכלי לחץ, כמו אלה שיש בקריית מלאכי, ההבזקה של האמוניה יכולה להגיע לשיעור של 41% מתכולת החומר שנמצא במכל.

<מאיה יעקבס: זה יוצר אפקט של "פלאש", של בזק, שבמהלכו האמוניה הופכת לענן.

<מאיה יעקבס: אם 41% מהתכולה תהפוך לענן – זה ענן קטלני.

<מאיה יעקבס: בקריית מלאכי יש את המצבור השני בגודלו בארץ של אמוניה.

<מאיה יעקבס: הוא שמור כאמוניה א-מימית, כלומר אין בו מים, זה אמוניה נקייה במכלי לחץ, שהופך את זה למסוכן במיוחד לפגיעה של טילים באזור.

<מאיה יעקבס: וכפי שדיברו פה על אפקט הדומינו, ראינו עדויות של מומחים שאומרים שזה מאוד מסוכן.

<מאיה יעקבס: העניין הוא שבחיפה אנחנו מתמודדים עם סיטואציה שבה כדי לשנות חייבים להשקיע המון כסף וזה תהליך מסוכן, ופה לעומת זה צריך פשוט את האומץ לעצור לפני, עם כל הבלגן והעובדה שכולם יכעסו, אבל צריך לעצור ולהגיד "פוס".

<מאיה יעקבס: צריך לעצור את הטעות לפני ולא אחרי.

מירי רגב: תודה רבה.

מירי רגב: היזם, ולאחר מכן חבר הכנסת דוד צור.

מירי רגב: בבקשה.

<אסף ויטמן: תודה.

<אסף ויטמן: אני מנכ"ל IPM.

<אסף ויטמן: שמעתי כאן

<אסף ויטמן: גם מהמשרד להגנת הסביבה וגם מפיקוד העורף שאומרים במפורש שאין סכנה בתחנה.

<אסף ויטמן: אנחנו חוזרים ואומרים, ואמרנו את זה לאורך כל הדיונים, ואגב גם אמר את זה ראש עיריית קריית מלאכי הקודם, במידה והגורמים המקצועיים במדינה - - -

<קריאה: בגלל זה הוא נמצא איפה שהוא נמצא ולא כאן.

מירי רגב: חברים, זה לא מכובד, די.

<מיכל קאופמן: הוא לא נמצא כאן.

<מיכל קאופמן: אתה לא יכול לדבר בשמו.

מירי רגב: בסדר, הוא לא נמצא כאן.

מירי רגב: לא צריך עכשיו לרדת לפסים אישיים.

<אסף ויטמן: ראשית, במידה והגורמים המקצועיים היו אומרים שהתחנה בטוחה אז אנחנו כמובן בעד, ואם היו אומרים שלא אז גם אנחנו היינו נגד, והם אמרו שהיא בטוחה.

<אסף ויטמן: שנית, חשוב מאוד לדעת, בתחנת כוח כזאת – וזה כדי לסבר את אוזן האנשים – בכל רגע נתון יש שני מקבצים של 250 קילוגרם בלבד.

<אסף ויטמן: יש בישראל עשרות אלפי – ועל זה תסתכלו באתר של משרד האנרגיה – מצבורי גז של עד 10 טון בתוך שכונות מגורים.

<אסף ויטמן: אז אם אומרים שבתחנת כוח יש בסך הכול ברגע נתון 500 קילו, על מה בעצם אנו מלינים?

<אדוה דרור: זה לא נכון, זה הטעיית הציבור.

מירי רגב: תישאר לדיון הבא על צוברי גז.

<קריאה: תוכל לקנות את הבית שלי?

דוד צור: אם זה נכון אז לא תתנגדו?

<קריאה: גם נתנגד.

מירי רגב: תנו בבקשה לאסף ויטמן להמשיך לדבר.

<אסף ויטמן: כפי שנאמר קודם, אנחנו עובדים לפי החוק.

<אסף ויטמן: היה פה תהליך מאוד-מאוד מסודר.

<אסף ויטמן: אגב, היינו גם בקשר עם התושבים לאורך כל הדרך.

<אסף ויטמן: התוכנית הזאת, ברגע שהוחלט שאין איתה בעיה אז זה בדיוק הפוך ממה שנאמר.

<אסף ויטמן: אם גורמים מקצועיים אומרים שאין בעיה אז בעצם חובה לאשר אותה.

מירי רגב: ועכשיו אם הוות"ל תתכנס שוב ותגיד שיש בעיה?

<אסף ויטמן: אז היא לא תאשר.

<אסף ויטמן: אני בידיים של הוות"ל.

<קריאה: יעתיקו את זה.

מירי רגב: אתה אומר, ואני שמחה לשמוע, קודם כול ברור לי לחלוטין שפעלתם על-פי החוק.

מירי רגב: לאף אחד אין בעיה עם היזם.

מירי רגב: אנחנו לא באים חס וחלילה לדבר נגדכם.

מירי רגב: אנחנו בעד יזמות ואנחנו רוצים שאנשים פה יצליחו באמת לסייע לנו גם ליצור מקומות עבודה וגם ליצור את התשתיות שאנחנו צריכים לטובת המשק.

<אסף ויטמן: אני רוצה להגיד עוד מילה אחת שחשובה לעניין.

<אסף ויטמן: קודם כול, הוזכר כאן הקשר הון-שלטון.

<אסף ויטמן: זה נשמע מאוד שלילי.

<אסף ויטמן: אני חושב שצריכים להוריד את זה מן הפרק.

מירי רגב: לכן אמרתי שפעלתם על-פי החוק, כדי לבטל את האמירה על הון-שלטון.

מירי רגב: בעיני זה לא מצא חן.

<אסף ויטמן: ודבר שני, למרות שנאמר על-ידי הגורמים המקצועיים שאין קשר בין האמוניה ובין התחנה, חשוב מאוד להדגיש, כי כפי שאתם אומרים כל הזמן שמתחנת הכוח אנחנו מתפרנסים, מהאמוניה מתפרנסים כל המתנגדים לנו כי זה בעצם מפעלים של גלידות, של חלב, של "תנובה", שבעצם מקבלים את המקורות וחומרי הגלם שלהם מהאמוניה.

<אדוה דרור: הם נמצאים שם עשרות שנים.

מירי רגב: אסף ויטמן, עוד משהו?

מירי רגב: תודה.

<יוסי חדד: אני מוכרח להגיד שראש עיריית קריית מלאכי הקודם חתם אצלם שהוא בעד, אבל במקום אחר הוא חתם שהוא נגד.

מירי רגב: חבר הכנסת דוד צור, בבקשה.

דוד צור: אני דווקא, בניגוד לחבריי אולי ולאווירה פה, רוצה לומר שזה כבר דיון שני בנושא הזה, בנוסף לכמה דיונים נוספים שערכנו פה בסוגיית האמוניה.

דוד צור: אנחנו רואים כמעט באופן קבוע מצב שבו הולכים במין ריקוד תימני, שני צעדים קדימה וצעד אחורה, במקרה הטוב, או במקרה הפחות טוב שני צעדים אחורה ואחד קדימה, ולא מצליחים בסופו של דבר להגיע למיצוי של דיון ארוך כדי לקבל החלטות.

דוד צור: הממשלה, וצר לי באמת, העמדה ששמעתי כאן של המשרד להגנת הסביבה, שהיא עמדה ניטרלית – זה הדבר היחיד שאני מסכים עם נחמן שי, שצריך להגיע כאן להחלטה ברורה.

דוד צור: שמענו החלטה ברורה של משרד הביטחון, ולעומת זה המשרד לביטחון פנים רצה עוד קצת זמן כדי לבחון.

דוד צור: בשורה התחתונה, חייבים למצות את כל הבדיקות, באמת לראות שאין פה בעיה בטיחותית.

דוד צור: אם נכונים דבריו של היזם, שבסופו של דבר צבר הגז הזה הוא לא יותר מאשר צבר גז שקיים ממילא בבתים פרטיים, אז צריך לקבל החלטה ולעשות את זה.

דוד צור: אם יש חלופה טובה יותר, רחוקה מאוכלוסייה, שלא נבחנה עד כה, לדעתי זה שערורייה.

דוד צור: אם יש חלופה כזאת, כפי ששמענו מראש מועצת באר טוביה, אז קדימה, עכשיו צאו מהחדר, לכו ותציגו את זה, מהר מאוד.

דוד צור: אנחנו אולי נצא לסיור ואם ימצאו חלופה – נלך על החלופה הזאת.

דוד צור: ולא, צריך להתכנס לפה כי המתקן הזה הוא לטובת האזור שלכם.

דוד צור: אני גר מול רידינג בתל-אביב.

דוד צור: רידינג בתל-אביב זיהם במשך כל השנים.

דוד צור: צריך תחנות כוח.

דוד צור: אנחנו מדינה קטנה.

דוד צור: אמר כאן חבר הכנסת דב חנין שאנחנו בעד גז אבל לא אצלנו.

דוד צור: זה כך כמעט בכל מקום.

<אדוה דרור: אנחנו בעד גז אצלנו, אבל לא מטר וחצי מאחורי הבית.

דוד צור: המדינה הזאת קטנה.

דוד צור: כל נקודה שתצביעו על המפה מאוימת באיומי הטילים.

דוד צור: לכן צריכים להיות מאוד קונקרטיים בבדיקה הזאת, ומהר, וצריך להגיע להחלטות.

דוד צור: יכול להיות שלא ביום ראשון הקרוב צריך לקבל החלטה, אבל צריך בסופו של דבר למצות את הדיון.

דוד צור: אני חייב ללכת, לצערי.

מירי רגב: תודה רבה.

מירי רגב: את רוצה להתייחס, בבקשה, נציגת הוות"ל, לפני שאני מסכמת?

<ליטל ידין: אני רוצה להסביר שוב את עניין הזיקה לקרקע.

<ליטל ידין: תנאי הרגולציה אכן מחייבים שיזם יקבל רישיון מותנה רק על סמך זיקה לקרקע.

<ליטל ידין: אבל לפני שהוא מגיע לזיקה לקרקע היזם עורך בדיקה מדגמית.

<ליטל ידין: הוא לא בא מראש עם קרקע.

<ליטל ידין: הוא עשה בדיקת חלופות, הוא נפגש עם גורמי מקצוע.

מירי רגב: ומה עם הקרקע שלו?

<ליטל ידין: בשלב שהוא מגיע לוות"ל, לוות"ל יש סמכות.

<ליטל ידין: זה לא שהוא בא עם התוכנית והוועדה חייבת לאשר.

<ליטל ידין: הוועדה בודקת את זה ומחליטה אם זה מקום ראוי או לא.

<ליטל ידין: ולראיה, היה מקרה של תחנת כוח אחרת, "דליה אנרגיה", שהתחילה את דרכה ליד נחל דליה ובסופו של דבר - - -

<אדוה דרור: בזכרון יעקב לא רצו תחנה ונלחמו שם, אז העבירו אותה לאזור באר טוביה.

<אדוה דרור: למה?

<אדוה דרור: דחפו אותה לדרום עוד פעם.

<אדוה דרור: זה בדיוק מחזק את מה שגיא אמר.

<מאיה יעקבס: צריך לפחות למגן את האמוניה לפני שמאשרים את התחנה.

<מאיה יעקבס: אי אפשר לעשות גם את זה וגם את זה.

<מאיה יעקבס: קודם שימגנו את האמוניה.

<אדוה דרור: אבל זה לא רק האמוניה, זה גם "עמגל".

<ליטל ידין: לא סיימתי את דבריי.

<ליטל ידין: אני אומרת, הוועדה סוברנית לחלוטין לשקול אם החלופה שמוצעת ראויה או לא, והיא יכולה להחליט גם שלא ולא לאשר את התחנה במיקום הזה, או בכלל.

מירי רגב: ברור לחלוטין שמדובר פה בנושא אמיתי, שנוגע לחיי התושבים שגרים בסמוך לבאר טוביה.

מירי רגב: הרי אנחנו יודעים שכולנו צריכים תחנות כוח וצריך לעודד תעשייה וצריך לעודד יזמות, אבל לא מתוך כוונה שחס וחלילה אדם אחד ייפגע.

מירי רגב: אנחנו צריכים לצאת מנקודת הנחה שעלינו לשמור על ביטחון התושבים, על ביטחון האזרחים, על ביטחון הציבור, ובמקביל לראות כיצד אנחנו פועלים כדי להביא לתשתיות טובות יותר, לתשתיות זולות יותר ולכל מה שאנחנו דואגים מסביב.

מירי רגב: לכן אני יכולה להבין את הכאב ואת המצוקה, גם שהציגו כאן ראש המועצה וראש העירייה וגם שהציגו התושבים.

מירי רגב: הם באים ומדברים מדם ליבם.

מירי רגב: לא נגד היזמים, לא נגד המדינה, לא נגד שר כזה או אחר, אלא נגד העניין הזה, שהם לא רוצים את אותו דבר שהם קוראים לו חומר נפץ ליד המקום בו הם גרים.

מירי רגב: הם אומרים: אנחנו מוכנים לאפשר חלופות.

מירי רגב: הם מוכנים לסייע לחלופות, הם מבינים את החשיבות של העניין הזה, אבל שלא יפילו את המקום הזה דווקא באותו אזור תעשייה בבאר טוביה, שהחיבור של התחנה עם האמוניה שכבר קיימת שם יכול לגרום לבעיה קשה לתושבים.

מירי רגב: אני רוצה להגיד בסיכום דבריי, קודם כול, שאני מבינה באופן חד-משמעי, גם ממשרד הביטחון, גם מפיקוד העורף – לא השר להגנת העורף – וממי שאחראי על חומרים מסוכנים במשרד להגנת הסביבה שאין בעיה לציבור עם החומרים המסוכנים.

מירי רגב: זה חשוב לי, כי לי ולחברי הוועדה אין יכולת לקבל החלטה בעניין הזה אלא רק לגורמים המקצועיים.

מירי רגב: אנחנו חייבים להאמין לדבריהם וללכת עם הגורמים המקצועיים, בין אם אנחנו אוהבים את תשובתם ובין אם לא.

מירי רגב: לא לי ולא לאף אחד אחר יש את האפשרות לבדוק.

מירי רגב: לכן מבחינת חומרים מסוכנים צריך לשים את הדברים על השולחן.

מירי רגב: הדבר השני, אני מבינה שיש חלופות טובות.

<אייל קליידר: לא יודעים.

<אייל קליידר: לא בדקו אותן.

מירי רגב: יש חלופות טובות ולכן ייתכן ששווה לנו לבחון גם חלופות נוספות לעניין הזה.

מירי רגב: אם יש לנו חלופות טובות אנחנו יכולים לבוא ליזם ולהגיד לו: נעשה טרייד-אין, אתה תוותר על השטח שלך ותיקח שטח אחר.

מירי רגב: אני יודעת שהמדינה לא אוהבת לעשות את זה, אבל אם המדינה מחליטה שהיא רוצה תחנת כוח היא צריכה ללכת על כיוונים אחרים, קצת שונים, קצת יצירתיים.

מירי רגב: אני גם שמחה לשמוע את מה שאומר כאן נציג היזם.

מירי רגב: אני רוצה להגיד שאני לא רואה פה עניין של הון ושלטון.

מירי רגב: אני חושבת שנעשתה כאן עבודה בתהליך מסודר של הוות"ל.

מירי רגב: אפשר להגיד שהוות"ל לא עשתה את עבודתה נאמנה, גם את זה אפשר להגיד, אבל נעשתה כאן עבודה של הוות"ל, שבדקה את העניין.

מירי רגב: היזם הגיע לוות"ל, פנה בצורה מסודרת, עשה את כל מה שהוא צריך לעשות.

מירי רגב: אפרופו, כפי שהיה בפלמחים, שם בסוף החליטה המדינה שהיא משפה את היזם והופכת את פלמחים לגן ולא לפארק.

מירי רגב: מותר לנו לשנות החלטה, אבל אי אפשר להגיד פה שהיזם לא פעל על-פי החוק.

מירי רגב: גם את זה צריך להגיד ולשים את הדברים על השולחן.

מירי רגב: אני חושבת שהוות"ל צריכה להתכנס שוב.

<ליטל ידין: אין הליך כזה.

מירי רגב: אז אנחנו נעשה הליך כזה.

מירי רגב: היועץ המשפטי שלנו אומר שאפשר לעשות את זה.

מירי רגב: נבחן את זה.

מירי רגב: כל מה שאני מסכמת כאן בסוף לא שווה כלום, זה יגיע לראש הממשלה ולמשרד הממשלתי והם יחליטו, אבל את ההמלצה שלנו הוועדה תעביר בצורה מסודרת.

<תומר רוזנר: אפשר להציע לממשלה להחזיר את זה לוות"ל.

מירי רגב: אנחנו מציעים, לאור זה שאני רואה כאן מחלוקת בין משרדים שונים, ובין משרדים משמעותיים לגבי מה שקשור לציבור, מחלוקת בין המשרד להגנת העורף ובין המשרד להגנת הסביבה ובין משרד הביטחון, יש כאן אמירה חשובה מאוד של דוד גלעם בעניין יכולת ההתמודדות של כיבוי אש עם אירוע שיהיה חס וחלילה.

מירי רגב: זאת אומרת, אני רוצה לשמוע גם את העמדה של המשרד לביטחון פנים.

מירי רגב: היו כאן אמירות לגבי מקום חלופי.

מירי רגב: אני חושבת שאפשר לבדוק גם את המקום החלופי.

מירי רגב: יכול להיות, אחרי שתערכו את כל הבדיקות – אתם הרי הוועדה שקובעת בסוף – שתגידו שהמקום שנבחר הוא מקום נכון וטוב.

מירי רגב: משרד הביטחון, הייתי רוצה שתבדקו את עניין המיגונים, אם אפשר להכניס אותם אל תוך התוכנית.

מירי רגב: גם נושא של כיבוי אש, כי אתם יודעים שבזמן אמת אתם אחראים על כיבוי אש.

מירי רגב: בעניין המיגונים, אם אני לא טועה, מישהו אמר לי שהיזם מוכן למגן את כל האמוניה בבאר טוביה.

מירי רגב: זה נכון?

<קריאה: גם בקריית מלאכי.

<אסף ויטמן: היזם, כפי שנאמר לך, במידה ויהיה תהליך מסודר ביחד עם המועצה, ביחד עם "תנובה", ביחד עם כל הגורמים, למיגון האמוניה, אנחנו - - -

מירי רגב: אתם מוכנים ללכת על זה.

מירי רגב: קודם כול, זה מהלך יפה וחשוב.

<משה שמעון: אבל יותר פשוט להזיז את התחנה.

<משה שמעון: ריבונו של עולם, איזה חֶלֶם זה.

<משה שמעון: ומה עם ההוצאות של המדינה של מאות מיליונים להוביל חשמל וגז?

<יואב צור: "עמגד" נמצא 30 מטרים משם.

<קריאה: היזם גם הסכים להקים גן ילדים על חשבונו.

מירי רגב: גן ילדים פחות מעניין אותי.

מירי רגב: זה נחמד, זה יפה.

מירי רגב: אתה תדבר אתו על זה, לא אני.

מירי רגב: אבל אני דואגת לביטחון האזרחים ומעניין אותי המיגון של האמוניה.

מירי רגב: לכן ההערה שלך היתה עוקצנית ולא במקום.

מירי רגב: אני מבקשת שגם משרד הביטחון, ביחד עם הוות"ל, יערוך בדיקה האם המיגון של כלל האמוניה בבאר טוביה, וכמובן אם מיגון האמוניה בתחנה עצמה, יכול להסיר את המסוכנוּת מבחינה ציבורית.

מירי רגב: דוד גלעם, כאשר יצאת התייחסתי לאמירה שלך לגבי מכבי אש, לכך שזה חייב להיכנס אל תוך ההחלטות של הגורם המקצועי.

<דוד גלעם: שתדע הגברת מחומרים מסוכנים, ב"עמוד ענן" הנחינו את כל הגורמים לפנות משם את האמוניה.

<אייל קליידר: אמוניה מסוכנת, אנחנו לא מתווכחים על כך.

מירי רגב: לכן בכל זאת אמליץ גם לשר גדעון סער, שנכון שישקול שוב ויורה לוות"ל לשקול שוב את המלצות כלל הגורמים הרלוונטיים, כולל משרד הבריאות, שצריך להיות חלק מהוות"ל.

<אדוה דרור: אגף חירום שלו צריך להיות.

מירי רגב: אני לא יכולה כך לעבוד.

מירי רגב: כולל משרד הבריאות, שלדעתי בכלל צריך להיות חלק מהוות"ל.

מירי רגב: למה אני אומרת את זה?

מירי רגב: כי זה אותו סיפור כמו שהיה לנו עם שדה בריר, שבסוף חיכינו עד ששרת הבריאות תיסע לשדה בריר לראות מה קורה שם.

מירי רגב: אז כדי להימנע מדבר כזה, אנחנו יודעים שעמדת משרד הבריאות חשובה.

מירי רגב: שיהיו חלק מן הוות"ל.

<ליטל ידין: לפי חוק, משרד הבריאות הוא משקיף בוות"ל.

מירי רגב: אז נשנה את החוק.

מירי רגב: החוק הוא אמצעי כדי לסייע לציבור.

מירי רגב: אז תבואו אתם עם הצעה ותגידו שרע מאוד שמשרד הבריאות הוא לא חלק מהוות"ל, מנהלת הוועדה תרשום את זה.

מירי רגב: אני חושבת שמשרד הבריאות צריך להיות חלק מהוות"ל ולא רק משקיף בוות"ל.

מירי רגב: בכלל, נערוך דיון על הוות"ל ועל הוועדה המחוזית ועל הוועדה המקומית, לראות מי הנציגים שם, לשם מה צריך את שלוש ההיררכיות האלה.

מירי רגב: אם ועדה מקומית וועדה מחוזית מחליטות X והוות"ל פוסל את הכול, אולי נגיע ישר לוות"ל.

מירי רגב: לשם מה צריך את הוועדה המקומית ואת הוועדה המחוזית?

<גילה אלחנתי: זה מה שהם עשו.

<גילה אלחנתי: לכן הם הלכו לוות"ל.

מירי רגב: לכן אני חושבת שחבל בכלל לעבור את כל זה, אבל על זה נערוך דיון נפרד.

דב חנין: בדיון קודם שנערך בכנסת הקודמת הצענו שבסוגיה הזאת ייעשה תסקיר בריאות נפרד, שיבחן את השאלות הבריאותיות באופן כולל.

דב חנין: אני חושב שזו בדיוק הדוגמה שצריך תסקיר בריאות כזה.

<אסף ויטמן: משרד הבריאות אמר שהוא מוותר על האפשרות להיות חבר בוות"ל.

מירי רגב: נתתי לך אפשרות לדבר.

מירי רגב: דיברת על דברים לא ענייניים במקום לדבר על דברים שאתה צריך לקדם.

מירי רגב: אתה לא יכול כל שנייה להרים את היד.

<אייל קליידר: ביום הדיון משרד הבריאות הוציא מכתב ואמר שהוא מוותר על הסקר הבריאותי, שאין צורך.

מירי רגב: בבקשה, תגידו את כל מה שיש לכם להגיד בבת אחת.

מירי רגב: בבקשה.

<אסף ויטמן: אגיד רק שני דברים.

<אסף ויטמן: קודם כול, כפי שנאמר כאן, משרד הבריאות באופן רשמי ויתר על סקר הבריאות.

<אסף ויטמן: חוץ מזה, לגבי כיבוי אש, אותו חיים תמם שיצא לסיור בשטח הוציא אחר-כך מכתב מתקן, שאומר שבמידה ויוחלט על הקמת תחנה בבאר טוביה תבטיח רשות הכבאות כי כל התנאים המתחייבים---

<דוד גלעם: אין במדינה גוף שיכול להבטיח, תפסיק.

<אסף ויטמן: אני אומר את זה משום שצריך לזכור שהתוכנית כרגע היא תוכנית של ות"ל ואחר-כך אנחנו צריכים לקבל היתר בנייה.

<אסף ויטמן: גם הכבאות וגם פיקוד העורף חותמים לנו על היתר הבנייה הזה.

מירי רגב: מאה אחוז, תודה.

מירי רגב: אני מציעה קודם כול שמשרד הפנים, ות"ל, יבדקו שוב עם כל הגורמים הרלוונטיים את יכולת הקמת תחנת הכוח בבאר טוביה.

מירי רגב: יש כאן משרדים רלוונטיים שלא הביעו את עמדתם בוות"ל, שהביעו את דעתם בוועדה המקומית ובוועדה המחוזית.

מירי רגב: הוועדה המקומית והוועדה המחוזית לא אישרו את התוכנית, אך ות"ל אישרה אותה בלי לשמוע את העמדות של המשרדים הרלוונטיים.

מירי רגב: לכן אני מציעה, משום שהנושא הזה הוא נושא ציבורי, הוא נושא חשוב, הוא נושא שנוגע לחיי אדם, שוות"ל תשמע את כל הגורמים הרלוונטיים, ביניהם משרד הבריאות, משרד הביטחון, המשרד לביטחון פנים, המשרד להגנת הסביבה, כדי שייתנו חוות דעת.

מירי רגב: לא הימנעות – הימנעות בעיניי זה הצבעה נגד.

מירי רגב: שיגידו אמירה פשוטה האם הם בעד או נגד, ומדוע.

מירי רגב: זה הנושא הראשון.

מירי רגב: הדבר השני, למשרד האנרגיה והמים.

מירי רגב: אני מבקשת לשלוח מכתב לשר האנרגיה והמים.

מירי רגב: לא ייתכן שאין תוכנית מתאר מסודרת על סוגיית תחנות הכוח במדינת ישראל.

מירי רגב: צריכה להיות ראייה ממלכתית בסוגיה הזאת.

מירי רגב: אני לא מבינה למה זה לא היה קיים עד עכשיו.

מירי רגב: יכול להיות שיש שם איזה סוד שאנחנו לא יודעים.

מירי רגב: אם צריך לעשות את זה בדיון חסוי, נעשה בדיון חסוי.

מירי רגב: יכול להיות שזה כל-כך חסוי שאנחנו צריכים לשמוע את זה בשקט.

מירי רגב: אבל אנחנו רוצים להבין מדוע אין תוכנית מתאר מסודרת לכל סוגיית תחנות הכוח.

מירי רגב: דבר נוסף, אין מדיניות מסודרת, אני מסכימה עם חבר הכנסת דב חנין, בסוגיית מיקום של חומרים מסוכנים.

מירי רגב: אנחנו רואים עכשיו כמה קשה לשנע את החומרים המסוכנים ממפרץ חיפה למקום שיוחלט עליו בדרום.

מירי רגב: גם השינוע עצמו מסוכן וגם מיגון כרגע, בצורה שזה נמצא, הוא בלתי אפשרי.

מירי רגב: אפרופו, בבאר טוביה כן אפשר למגן, מה שאי אפשר לעשות כרגע בחיפה.

מירי רגב: יש המון סוגיות שקשורות לחומרים מסוכנים, שאנחנו צריכים לערוך עליהן דיון וגם צריכה להתקבל החלטה ממשלתית כיצד אנחנו פועלים, החלטה שתתבסס על גורמים מקצועיים ולא תשתנה כל 3 שנים.

מירי רגב: החומרים המסוכנים נמצאים כרגע באחריות המשרד להגנת העורף או המשרד להגנת הסביבה?

<קריאה: המשרד להגנת הסביבה.

מירי רגב: נקיים כאן דיון, בנוכחות השר להגנת הסביבה שיציג לנו את כל הראייה שלו בסוגיית חומרים מסוכנים, כל החומרים המסוכנים שמפוזרים בארץ, האם יש תוכנית להוספה או להפחתה וכיצד הוא מתכוון לפעול בעניין הזה.

מירי רגב: אני מציעה גם ליזם, ביחד עם ראש המועצה וראש העירייה, ביחד עם התושבים, ביחד עם הגורמים המקצועיים הרלוונטיים בוות"ל, להיפגש ביחד ולמצוא לזה פתרון, או בקרקע חלופית או במתן פתרון.

מירי רגב: אם אכן תחליט הוות"ל אחרי שתשמע את כל הגורמים ותביא את זה לאישור הממשלה – גם שם יציג השר ארדן את עמדתו – אחרי שישמעו את כל הגורמים ויוודאו שיש לנו יכולת להגן על התושבים, אז הסוגיה אחרת.

מירי רגב: מבחינתי הדבר הכי חשוב, הקו האדום הוא הגנה על תושבים.

מירי רגב: אם אנחנו יודעים מראש שאנחנו הולכים להקים תחנת כוח שעלולה בעתיד לפגוע בתושבים, אנחנו בבעיה.

מירי רגב: אם אנחנו הולכים להקים תחנת כוח ואנחנו יודעים שאנחנו מסוגלים להגן על החומרים המסוכנים בתחנת הכוח, לאפשר את התפקוד של התחנה בצורה ראויה מבחינת ביטחון התושבים, אז אין עם זה בעיה.

מירי רגב: לכן מי שיכול לקבוע בסוגיה הזאת זה הוות"ל, אחרי שתשמע את כל הגורמים הרלוונטיים.

מירי רגב: אני מתכוונת להעביר את הסיכום הזה לראש הממשלה לקראת הדיון של הממשלה בסוגיה הזאת, וגם לחברי הממשלה.

מירי רגב: אדבר על זה אישית גם עם השר גדעון סער, שמן הסתם הוא השר האחראי על הסוגיה הזאת, כדי שנבוא עם איזו מעטפת מתואמת לדיון בממשלה.

מירי רגב: אני רוצה שהממשלה תחזיר את זה שוב לוות"ל כדי שתעשה את עבודתה.

<משה שמעון: גברתי היושבת-ראש, תודה רבה לך על הסיכום.

<משה שמעון: אני רוצה להוסיף עוד דבר.

<משה שמעון: קריית מלאכי נמצאת כרגע באחד הרגעים הקריטיים שלה.

<משה שמעון: אנחנו רוצים לבנות, ובונים בעיר, ורוצים למשוך אוכלוסייה חזקה כדי לקדם את העיר.

<משה שמעון: הסכנה הזאת מרחיקה- - -

מירי רגב: ברור לי לחלוטין.

מירי רגב: אני רוצה להגן גם על אוכלוסייה חלשה, לא רק על אוכלוסייה חזקה.

מירי רגב: מה שאמרת עכשיו לא מוסיף לדיון.

<משה שמעון: זה מוסיף.

<משה שמעון: אנחנו רוצים שהתושבים יישארו בקריית מלאכי ושיהיו חזקים.

<יוסי חדד: הוא מתכוון שהשכונה החדשה תהיה קרובה לתחנת הכוח.

<משה שמעון: אי אפשר לבנות בתים שם.

מירי רגב: אנחנו רוצים להגן על כל סוגי האוכלוסייה, כל אזרח במדינת ישראל ראוי להגנה.

מירי רגב: תודה רבה לכם.